ธปท.เผยทุนสำรองประเทศเพิ่ม1.6พันล้านเหรียญสหรัฐ
ธปท.เผยทุนสำรองประเทศเพิ่ม 1,600 ล้านเหรียญสหรัฐ อยู่ที่ระดับ 1.625 แสนล้านเหรียญสหรัฐ
26 มิ.ย. 2558

ธปท.เผยทุนสำรองประเทศเพิ่ม 1,600 ล้านเหรียญสหรัฐ อยู่ที่ระดับ 1.625 แสนล้านเหรียญสหรัฐ
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ล่าสุด ณ วันที่ 19 มิ.ย.ที่ผ่านมาอยู่ที่ระดับ 1.625 แสนล้านเหรียญสหรัฐ หรือ ประมาณ 5.470 ล้านล้านบาท เพิ่มขึ้น 1,600 ล้านเหรียญสหรัฐ หรือ ประมาณ 5.4 หมื่นล้านบาท หากคิดอัตราแลกเปลี่ยนปัจจุบันที่เคลื่อนไหวระดับ 33.78 บาท/เหรียญสหรัฐ จากสัปดาห์ก่อนหน้าที่ อยู่ที่ 1.609 แสนล้านเหรียญสหรัฐ หรือประมาณ 5.423 ล้านล้านบาท
ด้าน ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.75 หมื่นล้านเหรียญสหรัฐ ลดลงจากสัปดาห์ก่อนหน้าที่ 1.8 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิซึ่งรวมทุนสำรองฯและ Forward แล้วในขณะนี้อยู่ที่ระดับ 1.8 แสนล้านเหรียญสหรัฐ
ด้านนักวิเคราะห์ คาดว่า ระดับทุนสำรองประเทศที่เพิ่มขึ้นในสัปดาห์ที่ผ่านมาน่าจะเป็นผลจากทางการเข้าดูแลการเคลื่อนของค่าเงินบาทที่ขยับแข็งค่าขึ้น ด้วยการเข้าซื้อเงินเหรียญสหรัฐฯเข้าเก็บสะสมในทุนสำรอง บวกกับการตีมูลค่าเงินบาทเป็นเงินเหรียญสหรัฐทำให้มูลค่าทุนสำรองในรูปเงินเหรียญสหรัฐเพิ่มขึ้น
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงิน ที่ ธปท. ในปัจจุบันอยู่ที่1.466 ล้านล้านบาท เพิ่มขึ้นจากสัปดาห์ก่อนหน้าที่ 1.446 ล้านล้านบาท สะท้อนว่าสภาพคล่องเงินสดในระบบหรือเงินในมือประชาชนมีสภาพคล่องมากขึ้น.